Broj: 711-I-472-P-317-19/20-05-8

Zagreb, 7. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave o mogućem sukobu interesa dužnosnika Ivana Kršića, predsjednika Uprave trgovačkog društva HŽ Infrastruktura d.o.o.,** na 77. sjednici, održanoj 7. veljače 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Ivana Kršića, predsjednika Uprave trgovačkog društva HŽ Infrastruktura d.o.o., povodom navoda iz neanonimne prijave zaprimljene 25. listopada 2019.g. pod brojem: 711-U-3648-P-317/19-01-1 u kojoj se ukazuje na niz navodnih nezakonitih postupanja u trgovačkom društvu HŽ Infrastruktura d.o.o., neće se pokrenuti, s obzirom da navodi iz prijave ne upućuju na moguću povredu odredbi ZSSI-a, već na moguće počinjenje kaznenog djela, slijedom čega će se prijava dostaviti Državnom odvjetništvu Republike Hrvatske na daljnje postupanje.**

**Obrazloženje**

Povjerenstvo je dana 25. listopada 2019.g. pod brojem: 711-U-3648-P-317/19-01-1 zaprimilo neanonimnu prijavu protiv dužnosnika Ivana Kršića, predsjednika Uprave trgovačkog društva HŽ Infrastruktura d.o.o. povodom koje je otvoren predmet pod brojem P-317/19.

U prijavi se u bitnome ukazuje na nezakonitosti u trgovačkom društvu HŽ Infrastruktura d.o.o., posebice na namjerno održavanje strojeva u neispravnom stanju te nezakonito pokretanje postupka nabave mjerenja kontaktne mreže za što nije bilo potrebe s obzirom da se mjerni vagon za mjerenje kontaktne mreže nije pokvario, već je 4 godine držan u neispravnom stanju, čime je navedeno trgovačko društvo oštećeno za milijunske iznose. Prijavitelj nadalje navodi da je trgovačko društvo HŽ Infrastruktura d.o.o. preuzelo strojeve koji nisu naručeni niti su upotrebljivi za društvo, a za što je dužnosniku Ivanu Kršiću isplaćen iznos od 350.000,00 eura.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je Ivan Kršić od 31. svibnja 2016.g. do 2. listopada 2017.g. bio član Uprave trgovačkog društva HŽ Infrastruktura d.o.o., a od 2. listopada 2017.g. do danas obnaša dužnost predsjednika Uprave istog trgovačkog društva. Ivan Kršić je stoga, povodom obnašanja navedenih dužnosti, obvezan postupati sukladno odredbama ZSSI-a.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

S obzirom da navodi iz zaprimljene prijave ne upućuju na moguću povredu odredbi ZSSI-a, već na moguće počinjenje kaznenog djela od strane dužnosnika Ivana Kršića, Povjerenstvo je donijelo odluku da se postupak protiv navedenog dužnosnika neće pokrenuti, a prijava će se dostaviti Državnom odvjetništvu Republike Hrvatske odvjetništvu na daljnje postupanje.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Ivan Kršić, elektronička dostava
2. Državno odvjetništvo Republike Hrvatske, uz prijavu u privitku
3. Objava na internetskoj stranici Povjerenstva
4. Pismohrana